KIRJALLINEN KYSYMYS E-0517/02

esittäjä(t): Erik Meijer (GUE/NGL) komissiolle

(28. helmikuuta 2002)

Aihe: Vakiintuneiden lentoyhtiöiden jääminen toiseksi uusien halpalentoyhtiöiden esiinmarssin johdosta ja sen kielteiset seuraukset matkustajille, henkilöstölle ja ympäristölle

1. Voiko komissio vahvistaa, että huolimatta siitä, että 11. syyskuuta 2001 jälkeen vuosikausia kestänyt lentomatkustajien määrän kasvu on kääntynyt laskuun ja Sabenan ja Swissairin kaltaiset vanhat ja vakiintuneet yhtiöt ovat menneet vararikkoon, uudet ja pienemmät lentoyhtiöt, kuten Virgin, Easyjet ja Ryanair, kasvattavat jatkuvasti markkinaosuuttaan avaamalla uusia lentoreittejä, ottamalla hoitaakseen osan katoavien lentoyhtiöiden liikennöintioikeuksista ja ostamalla suuria määriä uusia lentokoneita?

2. Voiko komissio vahvistaa, että Ryanair, joka aikoo nelinkertaistaa koneidensa määrän hankkimalla 150 Boeing 737-800 -konetta ja joka muun muassa avaa uuden reitin Lontoon ja Eindhovenin välille, on nykyään Euroopan tuottavin lentoyhtiö? Miten komission mukaan kyseiset suuret voitot ovat selitettävissä nykyisenä laskevien tuottojen aikana?

3. Miten halpojen hintojen ja nopean laajenemisen yhdistelmä vaikuttaa tarjotun palvelun turvallisuuteen, laatuun ja jatkuvuuteen sekä henkilöstöön ja ympäristöön? Mistä merkittävistä tavoitteista tinkimällä komissio katsoo hinnalla kilpailevien low cost -halpalentoyhtiöiden voivan tarjota muihin nähden niin edullisia lentoja? Mitä halpojen hintojen ja nopean laajenemisen yhdistelmä merkitsee turvallisuuden, ympäristön ja henkilöstön kannalta?

4. Odottaako komissio ilmailualalla uusia kriisin muotoja siinä vaiheessa, kun halpayhtiöt alkavat hallita markkinoita, vanhat yhtiöt lopettavat toimintansa ja kansainvälinen lentoliikenne romahtaa epävakauden ja ylisuurten riskien johdosta?

5. Onko komissio valmis toimimaan sen puolesta, että otetaan käyttöön vähimmäishinnat, jotka tekevät hinnoilla temppuilun mahdottomaksi ja estävät sen, että hinnat putoavat niin alhaiselle tasolle, että ympäristöä ja turvallisuutta koskevia vaatimuksia ei käytännössä enää ole mahdollista noudattaa?

Lähde: De Volkskrant -päivälehti, 25. tammikuuta 2002.

Loyola de Palacion komission puolesta antama vastaus

(12. huhtikuuta 2002)

1. Vaikka lentoliikenteessä oli havaittavissa pientä taantumaa jo vuoden 2001 alkupuoliskolla, on totta, että liikenne väheni tuntuvasti nimenomaan syyskuun 11. päivän 2001 jälkeen. Niin kutsuttujen halpalentoyhtiöiden syntyminen ja kehittyminen on kuitenkin paljon tätä vanhempi ilmiö. Kyseisten yhtiöiden liikeideana on operoida mahdollisimman alhaisin toimintakustannuksin ja siirtää näin saadut säästöt matkalippujen myyntihintaan. Halpalentoyhtiöt ovat yleisesti ottaen selviytyneet perinteisiä lentoyhtiöitä paremmin kriisistä, johon lentoliikenne on joutunut syyskuun 2001 terrori-iskujen jälkeen. Tämä johtuu muun muassa siitä, että halpalentoyhtiöillä ei ole pitkiä lentoreittejä eikä erityisesti Atlantin ylittäviä reittejä, ja siitä, että niiden kaupallinen tarjonta on useimmiten rajoitettu yksinomaan turistiluokkaan.

2. On totta, että Ryanair-lentoyhtiö on jo vuosia kuulunut Euroopan tuottavimpiin lentoyhtiöihin juuri edellä mainituista syistä.

3. Komission käytettävissä olevista tiedoista ei käy ilmi, että halpalentoyhtiöiden nopea kasvu ja edullinen hinnoittelu tapahtuisivat turvallisuuden tai ympäristön kustannuksella. Niiden säästöt perustuvat oleellisilta osin niiden kaupallisen tarjonnan mukauttamiseen ja vähiten kustannuksia aiheuttavien toimintatapojen systemaattiseen valintaan. Ympäristön kannalta voidaan todeta, että halpalentoyhtiöt käyttävät säästösyistä useimmiten nykyaikaisia lentokoneita, jotka aiheuttavat yleensä vähemmän melua ja kuluttavat vähemmän polttoainetta kuin vanhemmat lentokoneet. Turvallisuuden osalta kaikkia eurooppalaisia lentoyhtiöitä koskevat samat normit, eikä komissiolla ole tietoja siitä, että halpalentoyhtiöiden toiminnassa olisi tältä osin puutteita. Sosiaaliselta kannalta halpalentoyhtiöt vaativat henkilökunnaltaan keskimääräistä suurempaa tuottavuutta, mutta myös niitä koskee eri jäsenvaltioissa tai yhteisön tasolla sovellettava työmarkkinalainsäädäntö. Ainakaan komissiolla ei ole tietoja alaa koskevan yhteisön lainsäädännön rikkomisesta.

4. Monien lentoyhtiöiden kannattavuus oli heikentynyt jo ennen syyskuun 11. päivää 2001. Kuten komissio totesi 10. lokakuuta 2001 antamassaan tiedonannossa Yhdysvalloissa suoritettujen terrori-iskujen seurauksista ilmailualalla(1), perinteisten lentoyhtiöiden vaikeudet ovat rakenteellisia: ne johtuvat pääasiassa liiallisesta tarjonnasta sekä suhteellisesta epätasapainosta tarjottujen palvelujen ja markkinoiden kysynnän välillä. Lisäksi jäsenvaltioiden ja kolmansien valtioiden välillä tehtyihin kahdenvälisiin sopimuksiin sisältyvät omistajuutta ja määräysvaltaa koskevat säännöt estävät toteuttamasta lentoliikennealalla tarvittavaa rakenneuudistusta. Tämän vuoksi komissio pyrkii luomaan olosuhteet, joissa ala voisi uudistua perinpohjaisesti.

5. Komission käytettävissä on jo oikeudellinen väline, tarkemmin sanottuna lentoliikenteen kuljetus- ja rahtimaksuista 23. heinäkuuta 1992 annettu neuvoston asetus (ETY) N:o 2409/92(2), jonka avulla voidaan estää lentoliikenteen hintojen hallitsematon nousu tai lasku. Välinettä ei ole tähän mennessä käytetty, koska komissiolle ei ole osoitettu yhtään asiaa koskevaa kantelua. Edellä sanotun johdosta komissio ei myöskään tässä vaiheessa suunnittele toimenpiteitä vähimmäishintojen vahvistamiseksi.

(1) KOM(2001) 574 lopullinen.

(2) EYVL L 240, 24.8.1992.